Madelein McCann-ondersoek: Erf in Duitsland opgegrawe | Maroela Media
Die Duitse polisie het Woensdag met opgrawings en ander ondersoekwerk voortgegaan op 'n stuk grond aan die buitewyke van Hannover as deel van hul ondersoek na die verdwyning van Madeleine McCann.
Die driejarige Madeleine het in 2007 in Portugal verdwyn.
Polisiebeamptes het vir 'n derde agtereenvolgende dag masjiengrawe, snuffelhonde, grawe en harke ingespan in hul soektog. Twee tente is ook op die erf opgerig en daar is dieper gegrawe nadat bome en bosse vroeër die week verwyder is.
Dit is nie bekend gemaak na wat presies daar gesoek word nie. 'n Woordvoerder van die aanklaerskantoor in Braunschweig het net bevestig dat dit verband hou met die ondersoek na Madeleine se verdwyning.
Ondersoekers het 'n deel van 'n fondasie opgegrawe tydens hul soektog. 'n Man op 'n naburige perseel het aan die media gesê dat daar al vir die afgelope twee jaar niemand op die erf woon nie.
Die owerhede in Portugal het ook vroeër vandeesmaand met soektogte begin om Madeleine se liggaam te probeer opspoor. Die soektogte in onder meer putte aan die Algarve-kusstreek het egter nog niks opgelewer nie.
Die verdagte in die saak van Madeleine se verdwyning, Christian Brückner (43), het vroeër in Braunschweig, sowat 70 km van Hannover, gewoon. Hy is voorheen skuldig bevind aan seksuele misdrywe teenoor kinders en dien tans tronkstraf in Duitsland uit.
Brückner het jare lank in Portugal gewoon en het ten tyde van Madeleine se verdwyning in die Algarve-streek gewoon.
Die storie bly raaiselagtig. Hoop hulle vind haar oorskot sodat almal berusting kan vind.
Na al die jare dink ek steeds die ouers was nalatig om hulle 3 klein kindertjies alleen in die woonstel te los